送梁交之徐州
作者：蘇轍
朝代：宋

paragraphs: 湖水清且深，新荷半猶卷。
未見紅妝窈窕娘，先排翠羽參差扇。
水面風生人未知，欹傾俯仰長先見。
岸上遊人莫不歸，清香入袖凉吹面。
投壺擊鞠綠楊陰，共盡清樽食白飯。
坐中飛將忽先起，輕衫出試彭門遠。
百步洪西白浪翻，戲馬臺南雲岫滿。
江山雄麗信宜人，風流孰似梁王苑。